หุ้นโซลปิดลบ 0.33% ตามทิศทางวอลล์สตรีท
หุ้นโซลปิดลบ 0.33% ตามทิศทางวอลล์สตรีท
7 ก.ค. 2560

ดัชนีคอมโพสิตตลาดหุ้นเกาหลีใต้ปิดปรับตัวลงในวันนี้ โดยภาวะการซื้อขายได้รับแรงกดดันจากตลาดหุ้นนิวยอร์กที่ปิดลบเมื่อคืนนี้ ขณะที่เงินวอนแข็งค่าเมื่อเทียบดอลลาร์สหรัฐ
ดัชนีคอมโพสิตตลาดหุ้นเกาหลีใต้ (KOSPI) ลดลง 7.94 จุด หรือ -0.33% ปิดที่ 2,379.87 จุด โดยมีปริมาณการซื้อขายปานกลาง 303 ล้านหุ้น มูลค่า 4.97 ล้านล้านวอน (4.31 พันล้านดอลลาร์) และมีหุ้นลบมากกว่าหุ้นบวกในสัดส่วน 485 ต่อ 307
ตลาดหุ้นเกาหลีใต้เคลื่อนไหวในแดนลบวันนี้ แม้บริษัทเทคโนโลยียักษ์ใหญ่อย่าง ซัมซุง เผยตัวเลขประมาณการผลประกอบการที่แข็งแกร่งก็ตาม
บริษัท ซัมซุง อิเลคโทรนิคส์ รายงานตัวเลขประมาณการผลประกอบการประจำไตรมาส 2 (เม.ย.-มิ.ย.) ในวันนี้ คาดกำไรจากการดำเนินงานอยู่ที่ 14 ล้านล้านวอน ( 1.21 หมื่นล้านดอลลาร์สหรัฐ) ทะยานขึ้น 72% จากไตรมาสเดียวกันของปีที่แล้ว และอาจเป็นสถิติสูงสุดของบริษัท
 